Hjemme i stua sitter Najva Kahaki og skriver jobbsøknader. Hun er 24 år og er opprinnelig ifra Iran, men har bodd nesten hele livet sitt i Norge. Najva har fullført grunnskolen, men sliter med å få seg jobb.

Najva vurderer å endre navnet sitt til Nadia for å komme på flere jobbintervju

– Jeg er blitt rådet til å endre navnet mitt til Nadia, fordi det høres mer nordisk ut, sier hun.

Føler seg oversett av butikksjef

Najva har levert over 100 jobbsøknader, men har kun blitt innkalt på fem intervju. Hun opplever ofte at arbeidsgivere ikke tar henne på alvor.

– Det har skjedd at butikksjefer overser meg når jeg leverer søknader, til tross for at de har ledig stilling, sier Kahaki.

Hittil har ikke Najva fått napp på noen av jobbsøknadene sine, selv om hun anser seg selv som en god kandidat.

– Jeg er flink til å snakke norsk, utadvendt og er veldig glad i mennesker, sier hun og legger til at det største ønsket er å få jobbe i klesbutikk.

Du trenger javascript for å spille av lydklippet «Arbeidsledige innvandrere».

Antall arbeidsledige øker stadig

Tall ifra Statistisk sentralbyrå viser at 1/3 av alle arbeidsledige i Norge har utenlandsk bakgrunn, og andelen vokser stadig. Bare det siste året har 1700 nye innvandrere blitt arbeidsledig.

Avdelingsdirektør i NHO, Alf Åge Lønne, sier at det ofte er den faglige kompetansen som er avgjørende om man får jobb.

– Vi ser ofte at innvandrere ikke har den faglige kompetansen som er nødvendig for jobben de søker, sier Lønne.

Avdelingsdirektøren sier at konkurransen rundt de jobbene som ikke trenger noe spesiell utdanning blir stadig tøffere.

Les også: En av ti var arbeidsledige i løpet av 2014

Populære svensker

Arbeidskraft er det alltid bruk for og Lønne sier at det ofte er naboene våre i øst som er mest attraktive på arbeidsmarkedet.

– Vi ser at arbeidsgivere ønsker svensk arbeidskraft, fordi de har gode språkkunnskaper og jobber godt, sier Lønne.

Les også: Ledigheten øker i Buskerud

– Siste utvei er å jobbe svart

Najva og Ali er søsken og begge arbeidsledige. De sliter med å få jobb og begynner å miste motet. Foto: Merethe Åsegård

Storebroren til Najva, Ali Kahaki, er i samme situasjon som søsteren. Han vil gjerne jobbe med barn og unge, men mangler utdanning.

Ali sier det er deprimerende å gå arbeidsledig og han begynner å miste motet. Han mener siste utvei er å gå over i det mer usikre og uregulerte arbeidsmarkedet.

– Jeg kjenner mange som jobber for 50 kroner timen, og hvis jeg ikke får jobb er jeg redd det samme skjer med meg, sier han.